BAM ยังไปได้อีก..?
BAM (แบม) หรือ บมจ.บริหารสินทรัพย์ กรุงเทพพาณิชย์
12 ก.พ. 2563

ลูบคมตลาดทุน : ธนะชัย ณ นคร
BAM (แบม) หรือ บมจ.บริหารสินทรัพย์ กรุงเทพพาณิชย์
มีคำถามว่า ราคาหุ้นแบม จะไปถึงไหน
คำตอบก็คือ หากนักลงทุนยัง “มีความเชื่อมั่น” ใน “พื้นฐาน” หุ้นตัวนี้
ราคาหุ้นมันก็จะไปได้เรื่อย ๆ นั่นแหละ
แม้ว่าราคาอาจจะเกินจากราคาพื้นฐานแล้วก็ตาม (แต่เชื่อว่า ราคาเป้าหมายจะถูกปรับขึ้นอีกหลังแจ้งงบไตรมาส 4/62)
มาย้อนดูตอนหุ้นแบมเข้าจดทะเบียนซื้อขายในตลาดหลักทรัพย์ฯ กันอีกครั้ง
แบม เริ่มทำการซื้อขายวันแรก 16 ธ.ค. 62
ด้วยราคาไอพีโอ 17.50 บาท และมีระดับพี/อี เพียง 11 เท่า (เท่านั้น)
ก่อนจะเริ่มให้นักลงทุนจองซื้อนั้น
ต้องยอมรับว่า กลุ่มนักลงทุนได้รับข้อมูลได้ไม่มากนักเกี่ยวกับหุ้นไอพีโอที่เป็นบทวิเคราะห์ของโบรกฯ  เพราะติดเกณฑ์เรื่อง Blackout period หรือห้ามเผยแพร่ข้อมูลก่อนการขายหุ้นไอพีโอ (เกณฑ์นี้ใช้กับหุ้นไอพีโอทุกตัว) 
ดังนั้น หากจะดูข้อมูลหุ้นไอพีโอที่ตัวเองจะจองซื้อนั้น
ต้องเข้าไปดูในแบบ “ไฟลิ่ง” อย่างเดียวเลย
ซึ่งแน่นอนว่า ฟิลลิ่งในการรับรู้ หรือการอ่านข้อมูล จะแตกต่างจากบทวิเคราะห์
ประเด็นดังกล่าว ทำให้นักลงทุนที่ยังไม่มีข้อมูลมากนัก ไม่กล้าที่จะเข้าซื้อขายหุ้นไอพีโอ หรือยังไม่ค่อยมีความมั่นใจกับหุ้นตัวนั้น รวมถึง “แบม” ด้วย
ทั้งที่หุ้นตัวนั้น ๆ มีพื้นฐานที่ดีมาก ๆ
แบมในช่วงเข้าซื้อขาย ราคาแทบไม่ไปไหน เพราะนักลงทุนยังขาดข้อมูล (ตามเกณฑ์ Blackout period )
แต่เมื่อเข้าซื้อขายแล้ว ข้อมูลจากบทวิเคราะห์เริ่มทยอยออกมา
นั่นทำให้นักลงทุนเริ่มมีข้อมูลมากขึ้นเรื่อย ๆ
และรู้ว่าหุ้น (ไอพีโอ) ตัวนี้ดีจริง ๆ (แถมราคาสุดถูก) จึงมีแรงซื้อเข้ามาต่อเนื่อง (รวมถึงกองทุนต่าง ๆ ที่เข้ามาซื้อด้วย)
นับจากเข้าซื้อขาย ราคาหุ้น BAM ลงไปต่ำกว่าจอง (17.50 บาท) เพียงแค่ 1 วันเท่านั้น
หลังจากนั้นราคาหุ้นค่อย ๆ วิ่งขึ้นมาเรื่อย ๆ
จากวันนั้น (16 ธ.ค. 62)  มาถึงล่าสุด (วานนี้)
ราคาหุ้นแบมวิ่งขึ้นมาแล้ว 78.57% จาก ณ ราคาไอพีโอ
แบม (นับจากเข้าซื้อขาย) ราคาหุ้นขึ้นไปสูงสุด 31.50 บาท
และราคาต่ำสุด 17.20 บาท (วันที่ 2 หลังการเทรด ราคาปิด 17.30 บาท)
ผ่านมาถึงวันนี้ หุ้นแบม กลายเป็นหุ้นท็อปฮิตติดชาร์ต มีวอลุ่มการซื้อขายเป็นอันดับต้น ๆ เลยล่ะ
หากวันไหนราคาหุ้นแบมร่วงลงมา หรือเป็นการปรับฐาน
เราจะเห็นการทยอยเข้ามาเก็บสะสม และดันหุ้นแบมกลับขึ้นมาได้ในเวลาอันรวดเร็ว
อย่างเมื่อวานนี้ ราคาหุ้นแบมลงไปจุดต่ำสุด 30.25 บาท
ปรากฏว่า มีแรงเข้ามารับซื้อทันที
และทำให้ราคาหุ้นแบมสามารถดีดกลับขึ้นมาปิด 31.25 บาท ราคาปิดเท่ากับวันก่อนหน้า
แบมจะมีการแจ้งผลประกอบการไตรมาส 4/62 ในช่วงปลายเดือนก.พ.นี้
จากบทวิเคราะห์ของโบรกฯ ต่างมองว่า ผลประกอบการจะออกมาดีมาก และแนวโน้มในปี 2563 จะยังออกมาดีต่อเนื่อง
เราดูความเห็นของนักวิเคราะห์จากโบรกฯ ต่าง ๆ เกี่ยวกับหุ้นแบมกัน
บล.เอเอสแอล :  “หุ้นที่มีปัจจัยบวกเฉพาะตัว ร่วมกันกับกลุ่ม High Dividend Yield และกลุ่ม Defensive เราแนะนำ TU-RBF–MTC-CHG-KKP-LH-“BAM”- TTW เป็นหุ้นเด่นประจำเดือน ก.พ. 63
บล.กสิกรไทย : กลยุทธ์การลงทุน ยังแนะนำถือกลุ่มบริหารหนี้อย่าง  BAM, JMT, CHAYO
บล.ซีจีเอส-ซีไอเอ็มบี  BAM แนวรับ 30.00 บาท และแนวต้าน 31.50 บาท
บล.ทิสโก้ :  BAM เป้าเทคนิค 34.00 บาท รับปัจจัยหนุนจากความกังวล NPL พุ่ง
บล.ทรีนีตี้ : กลุ่มสถาบันการเงินที่มิใช่ธนาคาร ที่ไม่มีความเกี่ยวโยงกับโรคระบาด และมีโอกาสซื้อสินทรัพย์ในราคาถูก ในภาวะเศรษฐกิจชะลอตัว เลือก BAM
บล.กรุงไทย ซีมิโก้ : หุ้นโมเมนตัมบวก: TCAP–“BAM”-JMT-CHAYO-PLANB-ESSO-AMANAH–SINGER
แบม มีนโยบายการจ่ายเงินปันผลไม่น้อยกว่าร้อยละ 40
ทว่า ในช่วง 3 ปีที่ผ่านมา แบมจ่ายเงินปันผลในอัตรา 80%, 97% และ 60%
ส่วนอัตราผลตอบแทนเงินปันผลที่นักวิเคราะห์คำนวณออกมาล่าสุดเฉลี่ยที่ระดับ 4%
เชื่อว่าราคาหุ้นแบม ยังคงร้อนแรงแบบนี้ไปอีกเรื่อย ๆ
จนกว่านักลงทุนมองว่า ราคาหุ้นน่าจะเริ่มแพงไปแล้ว
และไม่มีคน (นักลงทุน) ตามนั่นแหละ